钦定古今图书集成/理学汇编/学行典/第184卷 > 叶延
## 钦定古今图书集成/理学汇编/学行典/第184卷 > 叶延

按《魏书吐谷浑传》：“吐谷浑死，有子六十人。长子吐延，
身长七尺八寸，勇力过人，性刻暴，为昂城羌酋姜聪
所刺，剑犹在体，呼子叶延，语其大将纥拔埿曰：‘吾气绝，棺敛讫，便速去保白兰，地既险远，又土俗懦弱，易
控御。叶延小儿，欲授馀人，恐仓卒终不能相制，今以
叶延付汝，竭股肱之力以辅之。孺子得立，吾无恨也’。”
抽剑而死。有子十二人，叶延少而勇果，年十岁，缚草
为人，号曰姜聪，每旦辄射之，射中则嗥叫涕泣。其母
曰：“仇贼诸将已屠。”“之，汝年小，何烦朝朝自苦？”叶延
呜咽，若不自胜，答母曰：“诚知无益，然罔极之心，不胜
其痛。”性至孝，母病，三日不食，叶延亦不食。颇视书传，
自谓曾亲奕洛韩始封昌黎公，吾为公孙之子。案《礼》，
公孙之子，得以王父字为氏，遂以吐谷浑为氏焉。